প্রেসিডেন্সি-যাদবপুর বিশ্ববিদ্যালয় নিয়ে তৃণমূলের বিড়ম্বনা আরও বাড়ল।
সম্প্রতি তিন বছরের জন্য ওই দু’টি বিশ্ববিদ্যালয় বন্ধের নিদান দিয়েছিলেন পঞ্চায়েতমন্ত্রী সুব্রত মুখোপাধ্যায়। মঙ্গলবার নাম না করে সুব্রতের ওই মন্তব্যের বিরোধিতা করলেন যাদবপুরের তৃণমূল সাংসদ তথা প্রেসিডেন্সির মেন্টর গ্রুপের চেয়ারম্যান সুগত বসু। মন্ত্রীর বক্তব্যের সমালোচনায় সরব হলেন সরকারের ‘ঘনিষ্ঠ’ হিসাবে পরিচিত প্রেসিডেন্সির উপাচার্য অনুরাধা লোহিয়াও। শিক্ষামহলের একাংশের দাবি, যাদবপুরের প্রস্তাবিত খসড়া বিধি (স্ট্যাটুট) নিয়ে এমনিতেই সমস্যায় রয়েছে সরকার। তার উপর প্রেসিডেন্সি-প্রসঙ্গে রাজ্যের মন্ত্রী এবং দলীয় সাংসদের মতভেদ প্রকাশ্যে আসায় বিড়ম্বনা আরও বাড়ল তৃণমূলের।
এদিন প্রেসিডেন্সির মেন্টর গ্রুপের বৈঠক ছিল। ওই বৈঠকের পরে সুব্রতের মন্তব্য নিয়ে প্রশ্ন করা হলে সুগত বলেন, ‘‘আমি এটুকুই বলতে পারি, ২০১১ সালে প্রেসিডেন্সি বিশ্ববিদ্যালয়কে যে অবস্থায় পেয়েছিলাম, সেই তুলনায় অনেক উন্নতি হয়েছে। পাঁচ বছরে যতটা করা যায়, নিশ্চয় সেটা হয়েছে। তার বেশিই হয়েছে। তবে ভবিষ্যতে আমাদের আরও এগিয়ে যেতে হবে।’’
সুগত পঞ্চায়েতমন্ত্রীর নাম না করলেও অনুরাধা সরাসরি পঞ্চায়েতমন্ত্রীর বক্তব্যের প্রতিবাদ করেছেন। এদিন তিনি বলেন, ‘‘আমি জানি না, উনি (সুব্রত) কেন এটা বলেছেন! কোনও ব্যক্তিগত কারণ থাকতে পারে। শেষ দু’বছর প্রেসিডেন্সির মান আরও উন্নত করার জন্য আমরা খুব চেষ্টা করেছি।’’ তিনি আরও বলেন, ‘‘এত ভাল কাজ হচ্ছে! এত ভাল মানের অধ্যাপকেরা যোগ দিচ্ছেন! কেন প্রেসিডেন্সি বন্ধ করা হবে!’’
প্রসঙ্গত, গত শুক্রবার সুব্রত জানিয়েছিলেন, যাদবপুর-প্রেসিডেন্সির মান অনেক নেমে গিয়েছে। নিরাপত্তার আড়ালে ওখানে এমন নানারকম কাজ হয়, যা সমাজজীবনের সঙ্গে সঙ্গতিপূর্ণ নয়। তিনি বলেছিলেন, ‘‘মাঝেমধ্যে মনে হয়, এই যাদবপুর-প্রেসিডেন্সি তিন বছরের জন্য বন্ধ রাখলে ভাল হয়।’’ এরপর গত রবিবার যাদবপুর-প্রেসিডেন্সির ছাত্র আন্দোলন নিয়ে পঞ্চায়েতমন্ত্রীর প্রতিক্রিয়া ছিল, ‘‘রাস্তায় দাঁড়িয়ে মিছিলের নামে ওরা যে কাণ্ড করে, বিশ্ববিদ্যালয়ের ভিতরে যা হয়, সেসব আমি মাইকে বলতে পারব না। সেই সংস্কৃতিটা আমাদের কাছে আন্দোলন নয়।’’ তিনি বলেছিলেন, ‘‘আমি আন্দোলনের বিরোধী নই। পোশাক-আশাকে সভ্যতা-ভব্যতা রেখে আন্দোলন করুক না! একটা রুমালে যতটুকু কাপড় আছে, তা দিয়ে যদি তোমার বোনের পোশাক হয়, তাহলে সেটা নিশ্চয় আমাদের কাছে অপসংস্কৃতি! কাপড়টা একটুখানি বেশি থাকতে হবে!’’
সুব্রতের রবিবারের মন্তব্যকে ‘পোশাক-ফতোয়া’ আখ্যা দিয়েছিলেন যাদবপুর-প্রেসিডেন্সির পড়ুয়া এবং অধ্যাপকদের একাংশ। এদিন অনুরাধা বলেন, ‘‘আমি যতদূর জানি, প্রেসিডেন্সিতে এমন কিছু হয় না, যা মাইকে বলা যায় না। পোশাক প্রত্যেকের ব্যক্তিগত পছন্দের বিষয়। এটা কারও উপরে চাপিয়ে দেওয়া যায় না।’’